CELEX: 32021D0924
Language: bg
Date: 2021-06-03 00:00:00
Title: Решение (ЕС) 2021/924 на Съвета от 3 юни 2021 година относно позицията, която трябва да се заеме от името на Европейския съюз в рамките на Международния съвет за какао по отношение на продължаването на срока на действие Международното споразумение за какаото от 2010 г.

9.6.2021   
               
               
                  BG
               
               
                  Официален вестник на Европейския съюз
               
               
                  L 203/8
               
            
         РЕШЕНИЕ (ЕС) 2021/924 НА СЪВЕТА
         от 3 юни 2021 година
         относно позицията, която трябва да се заеме от името на Европейския съюз в рамките на Международния съвет за какао по отношение на продължаването на срока на действие Международното споразумение за какаото от 2010 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Международното споразумение за какаото (наричано по-нататък „Споразумението“) беше сключено от Съюза с Решение 2012/189/ЕС на Съвета (1) и влезе в сила на 1 октомври 2012 г.
                  
               
                     (2)
                  
                  
                     Съгласно член 62, параграф 1 от Споразумението то остава в сила до 30 септември 2022 г., освен ако срокът му на действие бъде продължен.
                  
               
                     (3)
                  
                  
                     Съгласно член 7, параграф 1 от Споразумението Международният съвет за какао на Международната организация за какао упражнява всички правомощия и изпълнява или осигурява изпълнението на всички функции, които са необходими за прилагане на изричните разпоредби на Споразумението. Съгласно член 62, параграф 4 от Споразумението Международният съвет за какао може да вземе решение за продължаване срока на действие на Споразумението след сегашната дата на изтичане на срока му на действие за два периода, всеки от които не надвишава две какаови години, т.е. до 30 септември 2024 г. за първия период и до 30 септември 2026 г. за втория период.
                  
               
                     (4)
                  
                  
                     След 103-тото си заседание на 22 и 23 април 2021 г. Международният съвет за какао трябва да приеме решение за продължаване на срока на действие на Споразумението.
                  
               
                     (5)
                  
                  
                     Целесъобразно е да се установи позицията, която трябва да се заеме от името на Съюза в рамките на Международния съвет за какао, тъй като решението на Международния съвет за какао по отношение на продължаването на срока на действие на Споразумението ще бъде обвързващо за Съюза.
                  
               
                     (6)
                  
                  
                     В интерес на Съюза е да се продължи срокът на действие на Споразумението и Съюзът да продължи да бъде страна по него, като се има предвид значението на сектора на какаото за редица държави членки и за икономиката на Съюза.
                  
               
                     (7)
                  
                  
                     Продължаването на действието на Споразумението за максимален срок от четири години следва да предостави на членовете на Международния съвет за какао подходзящо време, за да предприемат съществено преразглеждане на Споразумението, което е насочено към неговото осъвременяване и опростяване,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Международния съвет за какао на Международната организация за какао по отношение на продължаването на срока на действие на Международното споразумение за какаото от 2010 г., е да се гласува в подкрепа на продължаването му за два периода, всеки от които не по-дълъг от две какаови години, т.е. до 30 септември 2024 г. за първия период и до 30 септември 2026 г. за втория период.
         
         
            Член 2
            Настоящото решение влиза в сила в деня на приемането му.
         
         
            Съставено в Люксембург на 3 юни 2021 година.
            
               
                  За Съвета
               
               
                  Председател
               
               P. N. SANTOS
            
         
         
            (1)  Решение 2012/189/ЕС на Съвета от 26 март 2012 г. за сключването на Международното споразумение за какаото от 2010 г. (ОВ L 102, 12.4.2012 г., стр. 1).